ሩሲያዊው ጋዜጠኛ ባብቼንኮ በኪየቭ ተገድሎ ተገኝቷል መባሉ ሀሰት መሆኑ ተረጋገጠ
ሩሲያዊው ጋዜጠኛ አርካዲ ባብቼንኮ በዩክሬኗ መዲና ኪየቭ ተገድሎ ተገኝተዋል የሚለው ዜና ሀሰት መሆኑ ተረጋግጧል፡፡ጋዜጠኛ አርካዲ ባብቼንኮ ጥይት ተተኩሶበት መገደሉን አረጋግጫለሁ በሚል የውሸት ዜና የነዛችው ኪየቭም ትችቶችን እያስተናገደች ትገኛለች፡፡ትናንት ሁሉም ታላላቅ የዓለም መገናኛ ብዙሃን ይህን ዜና ተቀባብለው ዘግበውት ነበር፡፡ከክሬምሊኑ ቤተ-መንግስት ጋር እሰጣገባ ውስጥ የነበረው እና የሞስኮ ጥርስ ውስጥ ገብቶ እንደሰነበተ የሚነገርለት የ41 ዓመቱ ጋዜጠኛ በኪዬቭ በሚኖርበት አፓርታማ ብሎክ መግቢያ ላይ ተገድሎ ተገኝቷል የሚለው ዜና የበርካታ ታላላቅ የዓለም ብዙሃን መገናኛ አብይ ርዕሰ ጉዳይ ሆኖ ነው የዋለው፡፡ጋዜጠኛ አርካዲ ባብቼንኮ ደሙ እየፈሰሰው በመኖሪያ አፓርትመንቱ መግቢያ ላይ በባለቤቱ ተገኝቶ ወደ አምቡላንስ ቢገባም ህይወቱ ወዲያው በአምቡላንሱ ውስጥ በማለፉ እሱን ከሞት ለመታደግ አልተቻለም የሚለው የፈጠራ ወሬም እንደ ዜና ነው ሲነዛ የዋለው፡፡ሚስተር ባብቼንኮ ከ2 ዓመታት በፊት ማለትም የ2016ቱን የሩሲያ አውሮፕላን በጥቁር ባህር የመከስከሱን ዘገባ ከሰራ በኋላ በክሬምሊን ቤተ መንግስት አመራሮች አይነ ቁራኛ ውስጥ በመግባቱ ህይወቱን በስደት ለመምራት መርጧል፡፡እናም ዜግነቱም ሆነ ደሙ ከወደ ሞስኮ የሆነው ይህ ጋዜጤኛ በዩክሬን መንግስት ዜግነት ተሰጥቶት መኖሪያውን በኪየቭ አድርጎ የክሬምሊኑን ቤተ መንግስት ስርዓት በተደጋጋሚ ይተቻል፡፡ይህን እንደ ሀገር መክዳት የምትቆጥረው ሞስኮ ደግሞ ጋዜጤኛውን አድና ለመግደል ትሻለች በሚል ሰበብ፡ ለደህንነትም ስራ ስትል ኪየቭ ያልሞተውን ጋዜጠኛ እንደሞተ አድርጋ በመንገሯ ተዓማኒ የሚባሉትን የዓለም መገናኛ ብዙሃንን በሙሉ ሳይቀር በፈጠራ ዜና እንዲጥለቀለቁ አደረገች፡፡በዚህም የተነሳ ዛሬ ላይ በኬቭ መንግስት የፈጠራ ወሬ የተነሳ ሀገሪቱ ከፍተኛ የተባለለትን ትችት እያስተናገደች ትገኛለች፡፡የአውሮፓ የደህንነት ትብብር ተቋም (OSCE) ዩክሬን የፈጠራ ወሬን በመላው አለም አቀነባብራ ነዛች ሲል የተግባሩን አሳፋሪነት ገለጸ፡፡ስለጋዜጠኞች መብት የሚሟገተው ሪፖርተርስ ሳነስ ፊሮንቲየርስ የተሰኘው ተቋምም ይህም የመረጃ ጦርነት መሆኑ ነው? ሲል በኪየቭ ተግባር ተዘባብቷል፡፡ይህ በተለይም በጋዜጠኞች ጀርባ በሀሰት መረጃ መጫወት ስነምግባር የጎደለው እና አደገኛ ተግባር ነው ሲልም የዩክሬንን መንግስት ተግባር ተችቷል፡፡  ዪክሬን ግን ለሀሰት ዜናው ስርጭት የሞስኮ የስለላ ድርጅት ጋዜጠኛውን ለመግደል ያደረገውን ጥረት ለማክሸፍ የወሰድኩት የደህንነት ስራ ነው ትላለች፡፡ሞስኮ በበኩሏ ይህን እንደ ተራ ትንኮሳ እመለከተዋለሁ የሚል ምላሽ ነው የሰጠችው፡፡የሩሲያ ውጭ ጉዳይ ሚኒስቴር ትላንት ባወጣው መግለጫ በሟች ጋዜጠኛው ሞት ጥልቅ ሀዘን እንደተሰማው እና በጋዜጠኛው ሞት ዙሪያ ዩክሬን ጥልቅ ምርመራ እንዲታደርግ ፍላጎቱ መሆኑንም አብራርቶ ነበር፡፡የ41 ዓመቱ የክሬምሊን ወቃሽ ጋዜጠኛ ባብቼንኮ ግን ለዓለሙ ሁሉ እንግዳ የሆነውን ተግባር አደረገ፡፡ ሞቷል የተባለው ጋዜጠኛም ጋዜጣዊ መግለጫ ሊሰጥ በዚያች በዩክሬኗ መዲና ኪየቭ ተገኝቶ አለሁ ሲል ቀርቦ ተናገረ፡፡የዩክሬን ደህንነት አገልግሎት ሀላፊ ቫዚል ሂሪሳክ ይህን ያደረግነው ጋዜጠኛውን እንዲገድል የታዘዘውን የሞስኮ ቅጥረኛ ለመያዝ ነው፡፡ፖሊስም አንድ ሰው በዚሁ ጥርጣሬ ወደ ዘብጥያ አውርዶታል አሉ፡፡የኪየቭ እና ሞስኮ ግንኙነት እንዲህ የቀዘቀዘው ከ4 ዓመታት በፊት ሩሲያ የክሬሚያን ግዛት ከዩክሬን ወደ እራሷ ካስገባችበት ወቅት ጀምሮ ነው፡፡በደም አፋሳሹ የምስራቅ ዩክሬን እምብተኝነት ጀርባም የሞስኩ እጅ ረጂም ነው ስትል ኪየቭ ሩሲያን ትከሳለች፡፡ያም ሆነ ይህ ኪየቭ በጽኑ እየተተቸች ትገኛለች፡፡ለደህንነት በሚል ተራ ፈጠራም ትልቁን የጋዜጠኝነት ሙያ ታማኝነትን አዘቅት ከተተች በሚል በዓለማቀፉ ማህበረሰብ እየተከሰሰች ነው፡፡የአውሮፓ የደህንነት ትብብር ተቋም (OSCE) ሀላፊ ሃርሌም ዴሲር ለጋዜጠኞች ያልተፈጠረውን ተፈጥሯን ብሎ መረጃ መስጠት ይቅር የማያስብል ተግባር መሆኑን አብራርተዋል፡፡ትክክለኛ መረጃን ለጋዜጠኞች መስጠት ትልቁ የመንግስት ሀላፊነት ነው ሲሉም አክለዋል፡፡የሩሲያው ውጭ ጉዳይ ሚኒስቴር ቃል አቀባይ ማሪያ ዛካሃሮቫ ዩክሬን ለፕሮፓጋንዳዋ ስትል እንዴት ይህን ያህል ውሸትን ትፈበርካለች ሲሉ ተችተዋታል፡፡ባብቼንኮ እንዲህም ሲል ነው በስተመጨረሻ እውነታው ከወጣ በኋላ በቲዊተር ገጹ ላይ ያሰፈረው፡፡እነ የምሞተው በ96 ዓመቴ ነው፡፡ ያውም በፑቲን መቃብር ላይ ከደነስኩ በኋላ ሲል በሩሲያው ፐውሬዝዳንት ቪላድሚር ፑቲን ተዘባብተዋል፡፡የዬክሬን ፕሬዝዳንት ፔትሮ ፖሮሼንኮም አሉ ባብቼንኮን ከነቤተሰቡ ለማዳን የነበረን አማራጭ ይህ ብቻ በመሆኑ ይህን አደረግን፡፡ ሞስኮም መቼም አትተኛም ሲሉ ተናገሩ፡፡ገና በ18 ዓመቱ በወታደር ቤት የጋዜጠኝነት ሙያን የተለማመደው አርካዲ ባብቼንኮም 92 ሰዎች ያለቁበት የ2016ቱን የሩሲያ አውሮፕላን መከስከስ ዘገባን ከሰራ በኋላ ነበር ሞስኮን ተሰናብቶ ወደ ስደት ህይወት ያመራው፡፡/ቢቢሲ እና ሮይተርስ/